CELEX: 
Language: lt
Date: 2018-01-23 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl 2014, 2015 ir 2016 m. užregistruotų naujų lengvųjų automobilių masės pokyčių iš dalies keičiamas Europos Parlamento ir Tarybos reglamento (EB) Nr. 443/2009 I priedas (Tekstas svarbus EEE)

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               CO2išmetimo normos, kurių turi neviršyti naujų lengvųjų automobilių gamintojai, nustatomos pagal transporto priemonių parko transporto priemonės masės vidurkį ir tų transporto priemonių išmetamo CO2 kiekį. Kad ir toliau būtų užtikrinamas Reglamente (EB) Nr. 443/2009 nustatytas sumažinimo lygis, būtina atsižvelgti į naujų Sąjungoje registruojamų lengvųjų automobilių masės raidą. Todėl atskaitos vidutinės masės vertė (to reglamento I priede nustatytose normų apskaičiavimo formulėse žymima M0) turi būti tikslinama kas trejus metus, pradedant nuo 2014 m. spalio 31 d. 
            
            
               Naujoji vertė grindžiama parengtos naudoti naujos transporto priemonės masės stebėjimo 2014, 2015 ir 2016 kalendoriniais metais duomenimis. Naujoji vertė apskaičiuota naudojant tik tas masės vertes, kurias galėjo patikrinti atitinkami transporto priemonių gamintojai, ir atmetant vertes, kurios yra akivaizdžiai neteisingos arba kurios susijusios su transporto priemonėmis, kurioms minėtas reglamentas netaikomas.
            
            
               2.KONSULTACIJOS PRIEŠ PRIIMANT AKTĄ
            
            
               Konsultuotasi su variklinių transporto priemonių išmetamo CO2 kiekio ekspertų grupe; patikslintos vidutinės masės vertės apskaičiavimo būdui ji pritarė.
            
            
               3.DELEGUOTOJO AKTO TEISINIAI ASPEKTAI
            
            
               Normų apskaičiavimo formulės iš dalies keičiamos, kad nuo 2019 m. sausio 1 d. būtų taikoma naujoji M0 vertė. 
            
            
               KOMISIJOS DELEGUOTASIS REGLAMENTAS (ES) …/...
            
            
               2018 01 23
            
            
               kuriuo dėl 2014, 2015 ir 2016 m. užregistruotų naujų lengvųjų automobilių masės pokyčių iš dalies keičiamas Europos Parlamento ir Tarybos reglamento (EB) Nr. 443/2009 I priedas
               
                  (Tekstas svarbus EEE)
               
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį
                  1
               , ypač į jo 13 straipsnio 2 dalį,
            
            
               kadangi:
            
            
               (1)vidutinės masės vertė, naudojama kiekvieno naujo lengvojo automobilio savitajam išmetamo CO2 kiekiui apskaičiuoti, turi būti tikslinama kas trejus metus, siekiant atsižvelgti į naujų Sąjungoje registruojamų transporto priemonių vidutinės masės pokyčius; 
            
            
               (2)iš parengtų naudoti naujų lengvųjų automobilių, užregistruotų 2014, 2015 ir 2016 kalendoriniais metais, masės stebėsenos akivaizdu, kad vidutinė masė sumažėjo, todėl Reglamento (EB) Nr. 443/2009 I priedo 1 punkte nurodytą skaičių M0 reikia patikslinti;
            
            
               (3)naujoji vertė turėtų būti nustatyta atsižvelgiant tik į tas vertes, kurias galėjo patikrinti atitinkami transporto priemonių gamintojai, ir į skaičiavimą neįtraukiant verčių, kurios yra akivaizdžiai neteisingos (t. y. mažesnės kaip 500 kg), taip pat verčių, susijusių su transporto priemonėmis, kurioms Reglamentas (EB) Nr. 443/2009 netaikomas. Be to, naujoji vertė turėtų būti grindžiama svertiniu vidurkiu, nustatytu atsižvelgiant į 2014, 2015 ir 2016 kalendoriniais metais Sąjungoje užregistruotų naujų lengvųjų automobilių skaičių; 
            
            
               (4)atsižvelgiant į tai, nuo 2019 m. taikytina M0 vertė turėtų būti sumažinta 12,52 kg, nuo 1392,4 iki 1379,88 kg;
            
         
         
            
               (5)todėl Reglamento (EB) Nr. 443/2009 I priedas turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (EB) Nr. 443/2009 I priedo 1 punktas iš dalies keičiamas taip:
            
            
               1) įterpiamas šis ba punktas:
            
            
               „ba)
                     Nuo 2019 m.:
            
            
               Savitasis išmetamo CO2 kiekis = 130 + a × (M – M0).
            
            
               Čia:
            
            
               M
                     = transporto priemonės masė kilogramais (kg)
            
            
               M0
                     = 1 379,88
            
            
               a
                     = 0,0457“;
            
            
               2) c punkte skaičius M0 pakeičiamas taip:
            
            
               „M0
                     = 1 379,88“.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas yra privalomas visas ir tiesiogiai taikomas visose valstybėse narėse.
            
            
               Priimta Briuselyje 2018 01 23
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 140, 2009 6 5, p. 1.